<classify> GHASIA za ubaguzi zimeibuka tena nchini Afrika Kusini, katika maeneo tofauti ya Mji wa Soweto ambapo watu wawili waliuwawa katika mapigano yaliyotokea kati ya wenyeji na wageni katika mji huo. Kwa mujibu wa taarifa ya Polisi, shughuli katika maeneo hayo mengi zilizorota huku maduka yanayomilikiwa na wageni yakiporwa bidhaa kutokana na vurugu hizo.Maduka mengi yanayomilikiwa na wageni yamejengwa katika maeneo ya karibu na makazi na mengi yanamilikiwa na raia kutoka nchi za Ethiopia, Zimbabwe na Pakistan. Hali hiyo pia imewafanya wamiliki wengi wa maduka kufunga na kuondoka mjini humo wakihofia vurugu zaidi. Taarifa za Polisi zinasema ghasia hizo zilianza katika duka moja baada ya wakazi wa eneo hilo kumtuhumu mmiliki wa duka hilo mwenye asili ya Somalia kumshambulia kwa risasi, kumuua kijana mdogo aliyedai kuwa alikuwa akijaribu kuvunja duka lake.Wakazi hao pia wanawalaumu wamiliki wa maduka, ambao wengi ni wageni, kuuza vyakula vilivyopitwa na wakati. Kwa mujibu wa mashahidi, kuna ujumbe uliotumwa kwenye mtandao wa kijamii wa WhatsApp ambao umekuwa ukizunguka nchini Afrika kusini ukimuonya yeyote yule, aliyepangisha vyumba kwa raia wa kigeni hasa Wasomali kuwafukuza haraka kabla ya Septemba 8, mwaka huu, vinginevyo nyumba zote na maduka yatachomwa moto. Mara kadhaa vurugu nchini humo zimekuwa zikitokea kwa kuwahusisha wenyeji dhidi ya wageni nchini humo, ambapo wenyeji hao wamekuwa wakiwadhuru wageni kwa madai ya kuwachukulia nafasi za ajira na mambo mengine.  <topic>: KITAIFA 